
[image: Quatre retrats enmarcats mostren una dona gran amb ulleres, una jove amb cabell llarg, un home amb pipa i una figura encaputxada amb trets de llop i mirada brillant.]

[image: Noi de cabells despentinats fuig espantat per un passadís il·luminat amb vitrines laterals, una d'elles amb el vidre trencat mentre objectes o llums volen pel seu voltant.]

[image: Corb negre amb les ales esteses vola amb el bec obert i les potes recollides sobre fons blanc.]


 

Estic corrent com un boig. 

I no, no és perquè arribi tard a classe. 

Més aviat corro per la meva vida. Fa només uns instants, una bala m’ha passat fregant l’orella esquerra. I no és l’única que m’han disparat. 

Soc a la sala més estranya i perillosa on he ficat mai els peus. Avanço d’un passadís a un altre, entre files de servidors informàtics. Una llum d’alarma s’encén i s’apaga. De fons, uns altaveus repeteixen: 

 

DESALLOTGEU LA ZONA. 

PERILL IMMINENT 

 

Deu quedar menys d’un minut. 

L’única sortida és una porta blindada. El problema és que no hi ha ningú que la pugui obrir. Just quan em rendeixo, veig el meu atacant al fons del passadís. Té la cara coberta perquè no el reconeguin les càmeres. Però jo sé qui és. Jo sé el que ha fet. 

M’acaba de veure. 

I ara m’apunta amb la pistola. 

El pitjor de tot és que mai no havia estat tan a prop de descobrir la veritat. 

[image: Auriculars de diadema de color fosc i clar amb detalls de dues estrelles a un dels laterals.]


 

Soc en Corbin Crow, per cert. 

Sí, ja sé que tinc un nom peculiar. Diria que me’l va posar... el meu pare? No n’estic segur. Ho podria preguntar a la meva mare, però ja m’imagino la seva mirada empipada només per parlar d’ell: el meu pare és el tema prohibit número u. El número dos són els Crow. 

Però no ens encallem amb això. 

La meva història comença fa menys d’una setmana. Aleshores ni tan sols sospitava que la vida se m’estava a punt de complicar fins a nivells estratosfèrics. 

Era un dissabte qualsevol en una saleta plena de caixes de mudança que s’havia convertit en la meva «habitació temporal». Així la va anomenar la meva mare en arribar al pis nou: 

—T’hauràs d’estar aquí mentre durin les obres, Corbin. Quatre o cinc dies com a màxim. 

D’això ja en feia tres setmanes. 

El meu pla era passar un altre cap de setmana sobre un matalàs inflable, jugant a l’ordinador amb els auriculars. Així no sentiria els paletes amunt i avall. O pitjor encara, les trucades a crits de la meva mare amb la seva nova amiga de la feina. 

—Males notícies, Corbin. 

Vaig fer un bot de l’ensurt. La meva mare sempre entrava sense avisar. 

—Mama, has de picar abans d’entrar! 

—Ai, perdona, fill, no hi penso mai —va contestar—. Escolta’m: hi ha hagut un imprevist amb la instal·lació elèctrica. L’electricista diu que haurà de perforar tot el pis, o sigui que de moment t’hauràs de quedar a... 

—Quant de temps? 

—Dues..., tres setmanes...? 

Vaig fer un sospir. 

—Em sap greu, Corbin. Mira, saps què? Et puc fer lloc al meu llit. 

—Què? Dormir amb tu? 

No se m’acudia un malson pitjor. De cop, un paleta va engegar el trepant i un xiulet insuportable va travessar tot el pis. 

—Què hi dius, Corbin? —va cridar la mare per damunt del soroll—. Dormiràs amb mi? 

—No. Esclar que no! 

El paleta va apagar l’aparell. 

—Com vulguis —em va dir la mare fent mitja volta—. Tanco la porta, eh? 

Però el problema de la mudança no eren les obres. Ni tan sols les aparicions sorpresa de la mare. Res d’això. El problema era el que havíem deixat enrere: la casa on vivíem, els meus amics... El dia que ens vam acomiadar hi va haver moltes abraçades. Ens mudàvem perquè la mare, que es diu Rita, havia trobat feina a la ciutat. És bibliotecària i la persona més intel· ligent que conec (sí, la més pesada també). Jo ho he tingut molt pitjor. 

He canviat d’institut. 

I com que aquí tothom ja té la seva colla, em passo les classes tot sol, al fons de l’aula, amb l’ordinador amagat sota la taula. Per sort, els professors no s’adonen de res i si em pregunten alguna cosa dono la resposta correcta de seguida. És una habilitat que tinc. Els nous companys sempre es queden sorpresos i ho comenten d’amagat. Els veig parlar de mi pel mòbil (la meva mare no me’n compra un perquè no ens ho podem permetre, però crec que és una excusa). Sé que tots pensen que soc una mica raret. I la veritat és que tenen raó: 

 


	Vaig ser el primer de la classe a saber-me l’abecedari 

	Amb cinc anys ja llegia novel·les 

	Amb vuit vaig reparar un ordinador avariat 

	Amb deu vaig fer plorar la mestra després de corregir-li un exercici mal fet (després li vaig demanar perdó)



 

O sigui que... no. No soc precisament normal. 

Però tampoc hi dono gaire importància. 

Un metge em va diagnosticar que era superdotat (coeficient intel· lectual de 132) i em va recomanar anar a un institut per a nois avançats, però la meva mare s’hi va negar en rodó. La matrícula seria caríssima i m’hi farien quedar a dormir. A mi dormir lluny de casa em semblava una idea genial, però ella no va cedir ni un pam. 

—No et facis il· lusions: aniràs a un institut normal i corrent —va sentenciar—. I val més que hi facis amics, Corbin. Sé que pots ser molt més que un coco setciències. 

La realitat, esclar, ha estat tot el contrari. L’institut és normal, sí. Però no crec que hi arribi a fer mai amics. M’esperen uns anys llarguíssims. I avorrits. I horribles. 

O això em pensava. 

[image: Clau metàl·lica antiga amb mànec decorat amb formes corbes i detallades.]


 

Tot va canviar aquella nit. 

Érem a la cuina sopant, amb una olor de col bullida que se’t ficava al nas. Teníem la tele de fons, però la mare no la mirava: estava totalment concentrada en la trucada amb la seva amiga, que ja feia vint minuts que durava. Per això vaig ser l’únic que vaig veure l’estranya notícia a la pantalla: 

 


[image: Pantalla de notícies amb el titular «Mort misteriosament» i el subtítol «La policia no vol donar cap declaració» sobre un fons de mapamundi en tons grisos.]


 

A les imatges hi apareixia una mansió enorme i antiga al cim d’un turonet, enmig del camp. Una cinta policial protegia les reixes de l’entrada i els agents vigilaven que no s’hi acostessin periodistes ni veïns tafaners. Vaig afanyar-me a apujar el volum, perquè amb les riallades de la mare m’era impossible sentir res: 

 


—...aquest matí, al seu despatx de la Torre Crowhills, on les primeres informacions apunten que s’haurien localitzat restes que podrien ser de sang... 



 

—Corbin! Què fas? No veus quin escàndol? —La meva mare va cobrir el mòbil i em va fer una mirada severa. 

Vaig abaixar el volum de seguida i em vaig atansar a la tele per sentir bé la notícia. Les imatges mostraven una fotografia del detectiu: un home gran i escanyolit, amb ulleres de pasta rodones i un bigoti prominent sota el nas. 

 


—...ja s’ha obert una investigació i la policia treballa per aclarir si es tracta d’un accident o d’un possible crim. De moment no es descarta cap hipòtesi que... 



 

—Ha, ha, ha! —va esclatar a riure la mare—. Com pot ser director de biblioteca, aquest ximple? 

Vaig tornar a apujar el volum: 

 


—...treballadors i residents del recinte privat han estat desallotjats per facilitar la feina dels forenses, que han de recollir les proves... 



 

—Corbin! —em va cridar la mare—. Que no m’has sentit? Abaixa el volum! Vols que ens quedem sords? 

—Vine, mama. Mira què diuen, corre! 

—Parlem en un altre moment, d’acord? —es va acomiadar la mare, abans de penjar la trucada. Es va guardar el mòbil i es va atansar cap a mi. Quan li vaig assenyalar la notícia, va mirar la tele, em va mirar a mi, va tornar a mirar la tele i es va cobrir la boca amb la mà. 

—No pot ser... És... Ostres... 

Vaig notar que el cap li anava a gran velocitat. Ara estava segur que aquella no era una notícia qualsevol. 

—Tu saps qui és, en Flynn Crow, oi? —vaig dir—. No dissimulis. 

La mare em va clavar els ulls i vaig notar una esgarrifança. Els Crow no es mencionaven mai. Com tampoc el pare, de qui jo només conservava una colla de records borrosos. Crec que tenia els cabells foscos igual que jo, i el recordava somrient. Una vegada vaig trobar fotos antigues amagades en un armari, però el meu pare no n’apareixia en cap. La meva mare em va descobrir i es va posar molt tensa; em va dir que era millor que no remenés més aquell tema. Sempre he pensat que en sap alguna cosa. Va desaparèixer sense més ni més? O ens va abandonar? Això era el que jo havia acabat pensant. 

La presentadora va canviar de tema i es va posar a parlar del temps del cap de setmana. Vaig apagar la tele i vaig mirar la mare als ulls. 

—Digue’m la veritat. No intentis amagar-m’ho. 

—És que..., a veure... En Flynn... 

El mòbil va sonar. 

La mare el va treure de seguida. Era la seva amiga, que li tornava a trucar. La mare es va mirar la pantalla en silenci durant uns segons. Finalment, va rebutjar la trucada i es va asseure a taula amb mi. Tot aquell silenci m’inquietava cada vegada més. 

—Corbin... —La mare va agafar aire—. Ja saps que no m’agrada parlar del teu pare. Et pots imaginar que és un tema que m’afecta, però no ho faig perquè..., sobretot he intentat... protegir-te. Ja ets prou gran per entendre-ho, oi? 

Vaig assentir, molt intrigat. 

—Mira... És veritat. Conec molt bé l’home que s’ha mort. Em sap greu la notícia, tot i que fa anys que no el veig. En Flynn Crow era... —va mossegar-se els llavis— era el germà gran del teu pare. El teu oncle. 

[image: Ulleres rodones de muntura fina amb varetes metàl·liques sobre fons blanc.]


 

Em vaig quedar sense paraules. 

—Sé que és tard per dir-t’ho, ara que s’ha mort —va afegir la mare—. Però si hagués pogut, no t’ho hauria confessat mai. En Flynn tenia una feina perillosa. Era detectiu privat. I no un de qualsevol, era brillant. Investigava casos delicats, s’enfrontava a gent poderosa. El teu pare l’admirava com un heroi. Es portaven dotze anys i, com que es van quedar orfes de joves, el teu oncle el va criar tot sol a la Torre Crowhills. Quan vaig conèixer l’Edward, el teu pare, em pensava que era el fill d’en Flynn. 

Tota aquella informació m’havia deixat sense alè. 

—I tu com... com vas conèixer el pare? 

La meva mare va fer un sospir, remenant el cap. 

—Només et diré que érem companys a l’institut. Vam compartir el mateix grup d’amics. Érem els rarets, per dir-ho d’alguna manera. Anàvem a la nostra, apartats de la resta. Després, cadascú va fer el seu camí i ens hem perdut la pista. 

—A quin institut va ser, això? —vaig preguntar, però la meva mare es va quedar en silenci—. On vau estudiar? 

—Ara no puc contestar-t’ho tot, Corbin. 

—Té alguna cosa a veure amb en Flynn Crow? 

—S’ha acabat. —Es va alçar de cop—. Ja he parlat massa i has de ser conscient que aquest tema és perillós. 

—Per què? Per què no en vols parlar? —També em vaig alçar—. Què va passar amb el pare? Per què va desaparèixer així de la meva vida? Tinc dret a saber-ho! 

—Ja t’he dit que si no en parlo és per protegir-te, Corbin. 

—Doncs no vull que em protegeixis més! Què li va passar? 

—No és assumpte teu. 

—Però és el meu pare! 

—Prou! —El crit de la meva mare em va sorprendre—. T’has passat. Demà en podem tornar a parlar. Ara necessito que vagis a la teva habitació. 

—No és just, jo només... 

—A la teva habitació, Corbin! 

Me la vaig quedar mirant, contenint les emocions. 

—Encara no tinc habitació. 

Vaig sortir de la cuina, vaig travessar el passadís i vaig clavar un cop de porta que va fer vibrar les parets. 

Em vaig passar les hores següents estirat al matalàs inflable mentre es feia de nit. El cap no em parava de bombardejar amb preguntes cada cop més estranyes. Què passaria si m’escapava de casa? I si dilluns no em presentava a l’institut? Quant temps trigarien a notar que no hi era? De sobte, quan gairebé era mitjanit, un so estrident em va interrompre els pensaments. 

 

Ding-dong. 

 

Era el timbre de la porta. 

 

Ding-dong. 

 

—Que no han vist l’hora que és? —va dir la mare amb pressa. 

 

Ding-dong. 

 

—Ja va! Un moment! 

Vaig sentir com obria la porta. 

—Bona nit, Rita —va dir un home en veu baixa—. Potser no es recorda de mi. Soc en Mortimer Drummond. Disculpi que em presenti sense avisar. 

—Se... senyor Drummond? Què...? 

 


[image: Dona de cabell recollit obre la porta a un home gran amb ulleres, vestit elegant amb llacet i armilla, que parla i fa un gest amb la mà.]


 

—No pateixi, això no té a veure amb vostè. Vinc en condició de secretari i advocat, ja sap de qui. Busco el seu fill, el senyor Corbin Crow. 

En sentir-ho, el cor se’m va aturar. 

—En Corbin? Què vol dir, tot això? 

—En podem parlar amb més calma si em deixa passar. 

Em vaig aixecar per escoltar a través de la porta. 

—Però... no ho entenc, senyor Drummond... —deia la mare—. No es pot esperar a demà? 

—Malauradament, Rita —va respondre ell amb calma—, és un assumpte de màxima urgència que demana atenció immediata. 

La mare va fer un silenci abans de contestar. 

—Senyor Drummond, espero que sigui una conversa ràpida —va dir finalment—. Passi. Acompanyi’m al menjador. 

Van tancar la porta i vaig sentir les seves passes. Tot allò era molt intrigant. Per què em buscava, aquell desconegut? I com era que coneixia la mare? Em vaig esperar una estona. Aleshores vaig obrir la porta amb molt de compte i vaig travessar de puntetes el passadís. 

Vaig espiar-los des de la porta del menjador. 

—...no només és complicat —deia la mare, que parlava en veu baixa, molt preocupada—, sinó que també és perillós! 

Estava dreta, anant d’una banda a l’altra, mentre aquell tal Drummond l’escoltava assegut al sofà. Em va cridar l’atenció que l’home tenia un aspecte molt formal: calb, amb ulleres rodones. Devia rondar els seixanta anys. 

—Entenc les seves preocupacions, Rita, però la voluntat de Lord Flynn... 

—En Flynn no ha vist en Corbin des que era un nen petit. No el coneix! 

—Però això no vol dir que no li hagi seguit la pista. Sap de la seva intel· ligència única. Ha obtingut els mateixos resultats que el seu pare, els informes mèdics són clars. 

—Els informes? —La meva mare es va aturar de cop—. Com els ha obtingut, els informes, en Flynn? 

En Drummond es va netejar les ulleres. 

—No cal que ens enganyem, Rita. Estem parlant de Lord Flynn Crow. Té els seus mètodes... Bé, tenia. 

La mare va negar amb el cap. 

—Vostè sap alguna cosa més de la investigació, oi, senyor Drummond? Segur que no ha estat un accident? 

—No té bona pinta. Se sospita, vaja... —Va fer una pausa—. És molt segur que algú l’ha atacat per sorpresa. 

—Déu meu! —La mare es va posar una mà al front—. Sabia que algun dia acabaria així. Sempre ha estat massa arriscat, tot plegat... 

—No parlem de posar en Corbin en aquesta situació. Ell només haurà de fer el que li toca per edat. Però no oblidi que també és la seva família, Rita. Crowhills és casa seva. El seu pare ho voldria, en Corbin ho voldrà. 

«Voler què?», vaig pensar. Què carai havia de voler? Estava cada vegada més interessat. 

—Però no decideix ell, senyor Drummond —va dir la mare—. Només és un nen! 

No em vaig poder amagar més. 

—Decidir sobre què? 

En sentir-me, tots dos es van girar de cop. 

—Corbin? —La mare va arrugar el nas—. Què hi fas, aquí? Torna-te’n a l’habitació ara mateix! 

—Ho he sentit: ha vingut a buscar-me! 

—No, no, no, no —va dir la mare—. La conversa s’ha acabat. Ja hem acabat, senyor Drummond. És un tema massa complicat perquè ara... 

—No és complicat! —vaig exclamar—. És molt fàcil! Vull saber què volia dir-me en Flynn Crow! 

En Drummond em va clavar la mirada. 

—En Flynn Crow va deixar instruccions per si un dia... passava el que ha passat. 

La mare va tossir discretament. 

—Senyor Drummond, no és bona idea que... 

—Què em volia dir? —vaig tallar-la. 

En Drummond es va girar cap a la mare: 

—Deixi que l’hi expliqui. 

Va fer un gest perquè segués al sofà. La mare es va quedar dreta, sense saber com aturar-ho. Ara que el veia millor, en Drummond tenia un aspecte molt excèntric, amb un corbatí al coll de la camisa. 

—Quan el jove Flynn Crow va heretar la Torre Crowhills, hi va instal· lar el seu despatx d’investigació —va començar a explicar—. L’èxit no va trigar a arribar i els seus casos el van convertir en un detectiu famós. En aquella època, Crowhills era una mansió enorme en molt mal estat, gairebé en ruïnes. 

—Vagi al gra, sisplau —va dir la mare. 

—Bé... —va remugar en Drummond—. Lord Flynn va tenir una gran idea: la renovaria de dalt a baix i la convertiria en un lloc de reunió secret per a les ments més brillants i prometedores del món. Nois i noies molt intel· ligents a qui poder ensenyar els seus mètodes. I que fins i tot l’ajudessin a resoldre els seus casos en un futur. Així va ser com va fundar la Crowhills Academy: el seu internat d’elit per a joves detectius. 

Jo l’escoltava amb els ulls molt oberts. 

—Una acadèmia secreta de detectius? —vaig dir. 

—Ho ha pintat molt bonic, senyor Drummond —va intervenir la meva mare—, però la realitat no és així. 

—O sigui que tu hi vas anar? —li vaig preguntar. 

—Els seus pares, senyor Crow, es van conèixer allà —va explicar en Drummond—. L’Edward Thomas Crow era un noi d’acció, molt valent. I la seva mare, una estudiant brillant, va rebre una beca d’estudis per accedir a Crowhills. 

—Tot això són coses del passat —va

